Məni daha çox narahat edən 13.2.5-ci maddədir. Yəni etik davranış qaydalarını pozmuş deputatlar barəsində intizam tədbirinin görülməsi barədə qərar qəbul edilməlidir. Mən komitədə də dedim, yəqin, bu səhv düşüb. Yəni prinsipcə qərara gəldik ki, Azərbaycan Respublikası Milli Məclisinin Daxili Nizamnaməsinin 41-ci maddəsinə əsasən İntizam komissiyası ancaq rəy verə bilər, yəni qərar verə bilməz. Bu qərar rəylə əvəz olunmalıdır. Habelə İntizam komissiyasına məhrumetmə qərarı vermək üçün səlahiyyət verilməsini də düzgün hesab etmirəm. O cümlədən həmin maddədə tədbirlər nəzərdə tutulur. Bu da dediyim kimi, Daxili Nizamnamənin 46-cı maddəsində sıralanır. Sonuncu sözümü də demək istəyirəm ki, hər bir deputat kimi biz də bilmək istəyirik ki, hansı bir əmələ görə mandatdan məhrum edilə bilərik? Yaxud kobud pozuntu nə deməkdir? Orada var ki, 3 dəfədən artıq olanda və sair. Ona görə də irəlicədən deputatın haqqı var bilsin ki, hansı etik qaydanı pozanda o mandatdan məhrum edilə bilər və bu da qanunda öz əksini tapmalıdır. Təşəkkür edirəm.